B. Bugár, podpredseda NR SR: (2005-06-23):
Otváram rozpravu a pýtam sa, či sa hlási niekto ústne do rozpravy, nakoľko som nedostal žiadnu písomnú prihlášku do rozpravy. Konštatujem, že nie. Končím možnosť prihlásiť sa do rozpravy. Vyhlasujem rozpravu za skončenú. A zároveň prerušujem rokovanie o tomto bode programu. A pokračujeme ďalším druhým a tretím čítaním, a to o zákone z 25. mája 2005, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál ste dostali ako tlač 1211. Dávam slovo určenej spravodajkyni z výboru pre vzdelanie, vedu, šport a mládež, kultúru a médiá poslankyni Erzsébet Dolník. Nech sa páči. E. Dolník, poslankyňa: Vážený pán podpredseda, vážená Národná rada, dovoľte, aby som predložila spoločnú správu výboru pre vzdelanie, vedu, šport a mládež, kultúru a médiá k uvedenému zákonu. Zákon z 25. mája 2005, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 1211), pridelil predseda Národnej rady Slovenskej republiky svojím rozhodnutím č. 1213 zo 14. júna 2005 na prerokovanie týmto výborom Národnej rady: Ústavnoprávnemu výboru Národnej rady Slovenskej republiky a Výboru Národnej rady pre vzdelanie, vedu, šport a mládež, kultúru a médiá. Súčasne určil k predmetnému zákonu výbor pre vzdelanie, vedu, šport a mládež, kultúru a médiá ako gestorský. Určené výbory prerokovali predmetný zákon v lehote určenej rozhodnutím predsedu Národnej rady Slovenskej republiky. Ústavnoprávny výbor Národnej rady Slovenskej republiky uznesením č. 834 z 20. júna 2005 odporúča zákon vrátený prezidentom Slovenskej republiky na opätovné prerokovanie Národnou radou schváliť v znení pripomienky uvedenej v časti III spoločnej správy. Výbor Národnej rady Slovenskej republiky pre vzdelanie, vedu, šport a mládež, kultúru a médiá uznesením č. 402 z 21. júna 2005 odporúča predmetný zákon vrátený prezidentom republiky schváliť v zmysle pripomienok, tak ako sú uvedené v časti III spoločnej správy. Poslanci Národnej rady Slovenskej republiky, ktorí nie sú členmi výborov, ktorým bol materiál pridelený na prerokovanie, podľa § 75 ods. 2 zákona o rokovacom poriadku Národnej rady Slovenskej republiky v znení neskorších predpisov v určenej lehote neoznámili gestorskému výboru žiadne stanovisko k vrátenému zákonu. K predmetnému zákonu určené výbory Národnej rady Slovenskej republiky zaujali tieto stanoviská. Ústavnoprávny výbor súhlasí s pripomienkou prezidenta Slovenskej republiky uvedenou v časti III rozhodnutia prezidenta republiky z 13. júna 2005 č. 3415, kde čl. II znie: „Tento zákon nadobúda účinnosť 1. augusta 2005.“ Výbor Národnej rady pre vzdelanie, vedu, šport a mládež, kultúru a média súhlasí s oboma pripomienkami prezidenta republiky uvedenými v časti III rozhodnutia prezidenta republiky. Z pripomienok prezidenta republiky uvedených v časti III jeho rozhodnutia z 13. júna a   uznesení výborov vyplývajú pozmeňujúce návrhy, ktoré máte uvedené v spoločnej správe. Gestorský výbor odporúča obidve tieto pripomienky schváliť a hlasovať by sme mali o oboch pripomienkach osobitne. Gestorský výbor na základe stanovísk výborov k vrátenému zákonu vyjadrených v ich uzneseniach uvedených pod bodom III tejto správy a stanovísk poslancov vyjadrených v rozprave k tomuto zákonu v súlade s § 79 ods. 4 a § 83 zákona Národnej rady Slovenskej republiky o rokovacom poriadku v znení neskorších predpisov A. odporúča Národnej rade Slovenskej republiky tento zákon schváliť a určuje mňa ako spravodajkyňu k tomuto zákonu. Pán podpredseda, otvorte, prosím, rozpravu k tomuto zákonu.